Kommissionens beslutning

af 27. december 2000

om forbud mod anvendelse af bestemte animalske biprodukter i foder

(meddelt under nummer K(2000) 4143)

(EØS-relevant tekst)

(2001/25/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, stk. 4, og

ud fra følgende betragninger:

(1) Af Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(3), senest ændret ved tiltrædelseakten for Østrig, Finland og Sverige, fremgår det princip, at al animalsk affald uanset oprindelse kan anvendes i produktionen af fodermidler efter passende behandling.

(2) Ifølge Kommissionens beslutning 98/272/EF af 23. april 1998 om epidemiologisk overvågning for overførbare spongiforme encephalopatier (TSE) og om ændring af beslutning 94/474/EF(4), ændret ved beslutning 2000/374/EF(5), skal slagtede eller døde dyr med TSE destrueres.

(3) Efter at det blev konstateret, at foder indeholdende forarbejdet drøvtyggeraffald kontamineret med det smitsomme agens var den primære kilde til bovin spongiform encephalopati (BSE), blev der i juli 1994 i hele Fællesskabet udstedt forbudt mod at fodre drøvtyggere med protein af pattedyrvæv, jf. Kommissionens beslutning 94/381/EF af 27. juni 1994 om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr(6), senest ændret ved beslutning 1999/129/EF(7).

(4) I Rådets beslutning 1999/534/EF af 19. juli 1999 om foranstaltninger for forarbejdning af visse former for animalsk affald med henblik på beskyttelse mod overførbare spongiforme encephalopatier og om ændring af Kommissionens beslutning 97/735/EF(8) bestemmes det, at fra 1. april 1997 skal alt affald fra pattedyr behandles i overensstemmelse med følgende mindsteparametre: 133 °C, 20 minutter, 3 bar, som anses for at være den mest effektive metode til inaktivering af scrapie- og BSE-agenser.

(5) Af Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier, og om ændring af beslutning 94/474/EF(9), fremgår det, at specificeret risikomateriale fra den 1. oktober skal fjernes fra alle dele af fødevare- og foderkæden. Når der er tale om selvdøde kreaturer, får og geder, skal det specificerede risikomateriale fjernes, eller hele kadaveret skal destrueres.

(6) Den Videnskabelige Styringskomité har vedtaget en række udtalelser om sikkerheden i forbindelse med animalske biprodukter, herunder foder. Hovedkonklusionen i disse ekspertudtalelser er, at animalske biprodukter fra dyr, som ifølge en sundhedskontrol ikke er egnede til menneskeføde, ikke bør indgå i foderkæden.

(7) På grundlag af disse ekspertudtalelser vedtog Kommissionen den 19. oktober 2000 et forslag til Europa-Parlamentets og Rådets forordning om sundhedsbestemmelser for animalske biprodukter, som ikke er bestemt til konsum(10). Hovedformålet med forslaget er at forbyde genanvendelse i foderkæden af bestemte animalske biprodukter, nemlig døde dyr og kasseret animalsk materiale. Den eneste råvare, der må anvendes til fremstilling af foder, vil i så fald være materiale af dyr, der er erklæret egnede til konsum.

(8) Den 16. november 2000 vedtog Europa-Parlamentet en beslutning om BSE og sikkerhed i forbindelse med foderstoffer, hvori det kræver et øjeblikkelig forbud mod fodring af enhver slags husdyr med animalsk foder, så længe medlemsstaterne ikke kan garantere gennemførelsen af den ovennævnte eksisterende EU-lovgivning, og så længe udelukkelsen af selvdøde dyr fra dyrenes foderkæde, som foreslået af Kommissionen, ikke er trådt i kraft.

(9) Fællesskabets kontrolforanstaltninger har for nylig afsløret en række problemer i forbindelse med gennemførelsen af den eksisterende fællesskabslovgivning om kontrol med TSE. Genanvendelse af bestemte animalske biprodukter i foderkræden bør derfor omgående forbydes. I tilfælde af omfattende sygdomsudbrud hos dyr kan der træffes særlige foranstaltninger.

(10) I lyset af den seneste udvikling i BSE-situationen i Fællesskabet opfordrede Rådet den 21. november 2000 Kommissionen til at udelukke brugen af døde dyr i husdyrfoder.

(11) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I dette direktiv forstås ved:

"Husdyr": ethvert dyr, som holdes, opfedes eller opdrættes med henblik på fødevareproduktion

"Selskabsdyr": dyr tilhørende en race, som normalt holdes af mennesker af andre årsager end avl og konsum

"Forsøgsdyr": dyr defineret i Rådets direktiv 86/609/EØF, artikel 2(11)

"Foder": foder af animalsk oprindelse til husdyr, bl.a. forarbejdede animalske proteiner som defineret i artikel 2, litra e), i Rådets direktiv 92/118/EØF(12), senest ændret ved Kommissionens beslutning 1999/724/EF(13), afsmeltet fedt, fiskeolie, gelatine samt hydrolyserede proteiner og dicalciumphosphat.

Artikel 2

Medlemsstaterne sikrer, at følgende animalsk affald ikke anvendes i produktionen af husdyrfoder:

a) kvæg, svin, geder, får, enhovede dyr, fjerkræ, opdrættede fisk eller andre dyr, som holdes med henblik på en landbrugsmæssig produktion, som er døde på bedriften, men som ikke er blevet slagtet med henblik på konsum, herunder dødfødte dyr og døde fostre

b) følgende døde dyr:

i) selskabsdyr

ii) dyr fra zoologiske haver

iii) cirkusdyr

iv) forsøgsdyr

v) vilde dyr udpeget af de ansvarlige myndigheder

c) dyr, som er blevet slået ned på bedriften som led i en sygdomskontrolforanstaltning

d) husdyr, som er døde under transport, med undtagelse af nødslagtning, som foretages for at spare dyrene for lidelser.

Artikel 3

Denne beslutning finder anvendelse senest fra den 1. marts 2001.

Artikel 4

Denne beslutning er rettet til medlemsstaterne.

Udfærdiget i Bruxelles, den 27. december 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 363 af 27.12.1990, s. 51.

(4) EFT L 122 af 24.4.1998, s. 59.

(5) EFT L 135 af 8.6.2000, s. 27.

(6) EFT L 172 af 7.7.1994, s. 23.

(7) EFT L 41 af 16.2.1999, s. 14.

(8) EFT L 204 af 4.8.1999, s. 37.

(9) EFT L 158 af 30.6.2000, s. 76.

(10) KOM(2000) 574 endelig.

(11) EFT L 358 af 18.12.1986, s. 1.

(12) EFT L 62 af 15.3.1993, s. 49.

(13) EFT L 290 af 12.11.1999, s. 32.